সজনীকান্ত দাস মিলনসাগর Sajanikanta Das MILANSAGAR
কবি সজনীকান্ত দাস  এর প্রধান পরিচয় "শনিবারের চিঠি" (১৯২৮) পত্রিকার সম্পাদক এবং
সমালোচক। তিনি জন্মগ্রহণ করেন অবিভক্ত বাংলার বর্ধমান জেলার বেতালবন গ্রামে। শৈশবে ও কৈশোরে,
বাবার চাকরিসূত্রে মালদহ, বাঁকুড়া, পাবনা, দিনাজপুর থাকতে হয়েছিল তাঁদের।
১৯১৮ সালে প্রবেশিকা পরীক্ষা পাশ করে, ১৯২২ সালে কলকাতার স্কচিশচার্চ কলেজ থেকে বিজ্ঞানের স্নাতক
হন। তারপর বারাণসীতে ইঞ্জিনিয়ারিং পড়তে পড়তে, মাঝপথে ছেড়ে দিয়ে কলকাতায় পদার্থবিদ্যায়
স্নাতকোত্তর পড়া শুরু করেন। অচিরেই বিদ্যাচর্চা ছেড়ে শনিবারের চিঠি সাপ্তাহিক পত্রিকার  সঙ্গে
গভীরভাবে জড়িয়ে পড়েন যাঁর তিনি সম্পাদক হয়েছিলেন। প্রবাসী পত্রিকার সঙ্গে তাঁর যোগাযোগ ঘটে এবং
তিনি সেখানে চাকরিতে যোগ দেন। পরে প্রতিষ্ঠা করেন শনিরঞ্জন প্রেস এবং বেলগাছিয়াতে নিজের
বসতবাড়ী তৈরী করেন।
উনবিংশ শতাব্দীর বাংলা সাহিত্যের গবেষণায় তিনি উত্সাহী ছিলেন | তিনি "বাঙ্গালা গদ্যের প্রথম যুগ"
(১৯৪৬) নামক একটি বাংলা গদ্যের প্রমাণ্য ইতিহাস রচনা করেছিলেন | "সাহিত্যসাধক-চরিতমালার"
কয়েকটি চরিত তাঁর রচিত | তাঁর অন্যান্য গদ্যগ্রন্থের মধ্যে রয়েছে, "রবীন্দ্রনাথ : জীবন ও সাহিত্য" প্রভৃতি।
তাঁর কাব্যগ্রন্থের মধ্যে রয়েছে "পথ চলতে ঘাসের ফুল" (১৯২৯), "অঙ্গুষ্ঠ" (১৯৩১) প্রভৃতি ব্যাঙ্গকাব্য,
"রাজহংস" (১৯৩৫), "পঁচিশে বৈশাখ" (১৯৪২) প্রভৃতি কাব্য | তিনি "অজয়" নামক একটি উপন্যাস ও রচনা
করেছিলেন |
গীতিকার হিসেবেও তিনি খ্যাত হয়েছিলেন। নিউ থিয়েটারস প্রযোজিত, কানন দেবী ও প্রমথেশ বড়ুয়া
অভিনীত, বিখ্যাত ছায়াছবি "মুক্তি" সহ বহু জনপ্রিয় বাংলা আধুনিক গানের তিনি গীতিকার। তাঁর গীতিকার
জীবন মূলত ১৯৩৮ এর মুক্তি ছায়াছবি থেকে ১৯৫২ সালের দর্পচূর্ণ পর্যন্ত।
চলচিত্র, বেতার, গ্রামোফোন কোম্পানি সহ বিভিন্ন প্রচার মাধ্যের সঙ্গে তাঁর যোগাযোগ ছিল। চলচিত্রের
চিত্রনাট্যকার ও সংলাপ রচয়িতা হিসেবে সুনাম অর্জন করেছিলেন। কংগ্রেস সাহিত্য সংঘের থাকাকালীন
তিনি বহু দেশাত্মবোধক গানও লিখেছিলেন।
তিনি বঙ্গীয় সাহিত্য পরিষদের সভাপতি হয়েছিলেন। এ ছাড়া তিনি "পরিভাষা সংসদ",
"পশ্চিমবঙ্গ রাষ্ট্রভাষা প্রচার সমিতি", "ফিল্ম সেন্সার বোর্ড" প্রভৃতির সঙ্গেও যুক্ত ছিলেন।
সমালোচক হিসেবে, রবীন্দ্রনাথ সহ আধুনিক কবি ও ঔপন্যাসিকদের প্রতি তাঁর ব্যাঙ্গ-বিদ্রুপের ফলে পরবর্তী
কালের অনেক টিকাকারই তাঁর প্রতি বিরূপ মন্তব্য করেছেন!
উত্স :  ডঃ শিশির কুমার দাশ, সংসদ সাহিত্য সঙ্গী ২০০৩
.          স্বপন সোম, গানের ভিতর দিয়ে ১, ১৯৯৮
কবি সজনীকান্ত দাসের মূল পাতায় যেতে এখানে ক্লিক্ করুন।
আমাদের যোগাযোগের ঠিকানা -
ইমেল - srimilansengupta@yahoo.co.in
এই পাতার প্রথম প্রকাশ ২০০৬
পরিবর্ধিত সংস্করণ ৩০.৪.২০১৫
...